OAV: Jak Shirak nomzodi Nobel tinchlik mukofotiga da'vogar sifatida qo‘yildi

Fransiya sobiq prezidenti Jak Shirak nomzodi Nobel tinchlik mukofotiga da'vogar sifatida ilgari surildi. Bu haqda Le Figaro gazetasi xabar berdi. Uning ma'lumotlariga ko‘ra, tarjimai hol va maxsus maktub Nobel qo‘mitasiga 23 yanvar kuni yuborilgan.
Jak Shirak nomzodini “ko‘p tomonlama dunyoni yaratish jarayoniga qo‘shgan hissasi uchun” oliy xalqaro mukofotga qo‘yish haqidagi taklif uning siyosiy tarafdorlari va do‘stlari tomonidan bildirilgan. Ular orasida – Fransiya milliy yig‘ilishi sobiq raisi Bernar Akuayye, sobiq bosh vazir Jan-Per Raffaren, shuningdek Jak Shirakning kuyovi va Yelisey saroyining sobiq bosh kotibi Frederik Sala-Baru bor. Le Figaro ma'lumotiga ko‘ra, bunday g‘oya tashabbusi ularda 2016 yilning yozida paydo bo‘lgan.
Shirak nomzodini Nobel tinchlik mukofotiga ilgari surish haqidagi petitsiyaga 280 deputat imzo chekdi. Shuningdek, Jak Shirak nomzodini Senegalning sobiq prezidenti Abdu Diuf ham qo‘llab-quvvatladi.
Tashabbus guruhining ta'kidlashicha, Shirak nomzodini qo‘yish “sayyoradagi tinchlikni himoya qilishga harakat sifatida” qabul qilinishi lozim.
Ma'lumot uchun, Jak Shirak 1995-2002 va 2002-2007 yillarda Fransiya prezidenti bo‘lgan. Shuningdek, u Parij shahri meri va “Respublikani qo‘llab-quvvatlash bo‘yicha birlashma” partiyasi yetakchilaridan biri bo‘lgan. Jak Shirak Fransiya prezidenti sifatidagi faoliyatini yakunlab, Fransiya Konstitutsiya kengashining umrbod a'zosiga aylandi. Uning nomi o‘tgan yili o‘zining tashabbusi bilan tashkil etilgan “Branli” Parij etnografik muzeyiga ham berildi.